दौलत के आकर्षण और भोगों की अधिकाधिक चाह का एक असर यह हुआ है कि बहुत से वे लोग भी अब पैसे या भोग का लालच देकर खरीदे जा सकते हैं जिन्हें पहले किसी भी कीमत पर नहीं खरीदा जा सकता था। पहले बड़े बड़े सम्राट भी किसी बड़े साधक, तपस्वी, ज्ञानी या कलाकार के सामने सर नवाते थे। अपने देश का नाम ऊंचा करने को पहले कोई बड़ा खिलाड़ी किसी भी सम्पत्ति से अधिक महत्वपूर्ण मानता था। जिन कामों को पहले लोग सर्वाधिक गोपनीय मान कर उन्हें किसी के सामने करने में लजाते थे उन्हें आज बहुत से लोग कैमरा और कैमरा वालों के सामने करने में भी कोई शर्म नहीं करते। एक गरीब देश में, जहां युवा बेरोजगारी तेजी से बढ़ रही हो, पैसे की खातिर जरूरतमंद लोग आज किसी भी तरह की निर्लज्जता या अनैतिकता के लिए मजबूर किए जा सकते हैं।